# Premi Sambori de narrativa escolar

El Premi Sambori és un guardó escolar de narrativa en valencià creat el 1998 i que se celebra a gairebé tots els Països Catalans. Coordinat principalment per la Fundació Sambori, té també una versió universitària i, amb una mitjana de més de 100.000 xiquets en edat escolar participant-hi anualment, ha adquirit prestigi internacional per ser el concurs literari més multitudinari de tot Europa.

## Història i organització

L'àmbit del Premi Sambori està enfocat als alumnes d'educació primària, secundària i batxillerat dels Països Catalans i té com a objectius la participació en un projecte comú, la difusió i la coneixença del valencià en tot el domini lingüístic. Addicionalment, cerca incentivar la imaginació, la creativitat i els valors pedagògics dels xiquets de cada centre.
El primer organitzador d'esta distinció fon Escola Valenciana, d'ençà de la seua creació el 15 de setembre de 1998 amb un total de 8.000 treballs presentats i només circumscrit en el País Valencià. Posteriorment, en 2004 el col·lectiu d'editors, il·lustradors i coordinadores pedagògiques que conformen Escola valenciana - Federació d'Associacions per la Llengua es va constituir com a Fundació Sambori i va iniciar també la convocatòria, junt amb els departaments de normalització lingüística de les universitats valencianes, el Concurs Universitari de Narrativa Sambori.
Endemés, el 2006 Òmnium Cultural es va unir a la iniciativa i va començar a impulsar el Premi Sambori a Catalunya, Andorra, la Franja de Ponent i la Catalunya Nord. En estos indrets, també va rebre la col·laboració del Departament d’Educació de la Generalitat de Catalunya i de la Institució de les Lletres Catalanes. A Mallorca, el Moviment d'Escoles Mallorquines també s'hi va involucrar a mitjan anys 2000 i el 2019 l'Obra Cultural Balear també es va sumar a convocar-lo definitivament als centres totes les Illes Balears. Tanmateix, les edicions es continuen coordinant en primer terme a través de la Fundació Sambori en la totalitat dels territoris on es convoca. A l'Alguer només es va celebrar en alguna ocasió intermitent i pròxima al 2006 per part d'Òmnium Cultural de l’Alguer i del comú i al Carxe no es té constància que s'haja celebrat mai.
Pel que fa a les seues xifres, en l'edició de 2010 va tindre una participació de fins a 85.832 alumnes, sobretot de les comarques del nord del País Valencià. Açò el va posicionar com el certamen literari de qualsevol modalitat amb més participació a Europa. La xifra de concursants va continuar creixent i en 2017 havia arribat ja a 130.000 alumnes, que es va consolidar també després de la pandèmia de COVID-19.

## Referències

* 1 2 3 «El Sambori s'imposa com el premi literari europeu més participatiu». El Punt Avui [València], 31-05-2010 [Consulta: 30 juliol 2023].
* 1 2 «Lliurament a la Seu del Premi Sambori 2018 al Pirineu». Ràdio Seu, 23-03-2018 [Consulta: 30 juliol 2017].
* 1 2 Fullana, Gerard «Escola Valenciana: fets per la llengua». Llengua i ús: revista tècnica de política lingüística, 11-01-2005, pàg. 9–12. ISSN: 2013-052X.
* ↑ «El premi de narrativa escolar Sambori Òmnium s'obre a tots els Països Catalans». Nació Digital, 20-03-2009. [Consulta: 26 desembre 2017].
* ↑ «El premi de narrativa escolar Sambori Òmnium s'obre a tots els Països Catalans». Nació Digital, 20-03-2009. [Consulta: 26 desembre 2017].
* ↑ «Premi Sambori». Universitat Miguel Hernández, 2023 [Consulta: 30 juliol 2023].
* ↑ «Tot a punt per conèixer els noms dels primers nens i joves guanyadors dels Premis Sambori Òmnium». Òmnium Cultural, 14-03-2011 [Consulta: 30 juliol 2023].
* ↑ «L'Obra Cultural Balear convoca la tercera edició dels Premis Sambori». dBalears, 19-02-2021. Arxivat de l'original el 25 d’abril 2021. [Consulta: 25 abril 2021].
* ↑ Mira, Joan F. Quina cultura?. València: Universitat de València, 2001, p. 70. ISBN 9788437053295.
* ↑ Premi Sambori, Universitat Politècnica de València
* ↑ «I Premi Sambori a l’Alguer». Vilaweb, 15-05-2006 [Consulta: 30 juliol 2006].
* ↑ «El Premi Sambori no s'atura». Castello Notícies, 1r febrer 2021 [Consulta: 30 juliol 2023].

## Enllaços externs

* Portal web de la Fundació Sambori (català)